text: Skinkekutteren i fuld fart frem: 18-årige Nicoline er ved roret
  22 februar 2019 kl. 05.00
  Man behøver ikke sværge til røde pølser for at eje en pølsevogn. For Nicoline Hindbo var det drømmen om at være selvstændig, der gjorde hende til pølsemand.
  - Jeg vil gerne have en ’Henning i presenning´ og en congobajer til at skylle ned med.
  Nicoline Hindbo, medejer af Axeltorvets Pølsevogn: "Nogen synes måske, er jeg er meget ung og burde være i gang med en uddannelse, men jeg synes, at arbejdslivet passer meget bedre til mig."
  De første mange gange Nicoline Hindbo stod bag disken i pølsevognen, fik den bestilling hende til at rynke på næsen.
  Lignende bestillinger og udtryk er der mange af, og det er med at have styr på dem, når man er ‘tarmpusher’ og ‘skinkekaptajn’ som 18-årige Nicoline Hindbo.
  - Kunderne siger de mærkeligste ting, men jeg har fanget, at congobajeren er en cocio. Den hører jeg mest, for alle skal have en cocio til deres pølser eller hotdogs, fortæller hun.
  Arbejdslivet passer bedre
  Indtil sommer sidste år var Nicoline i gang med en HF-uddannelse, men bøgerne sagde hende ikke særlig meget, og derfor valgte hun at droppe ud.
  Pølsevognen var aldrig en drøm for hende, men det var lysten til at være sin egen chef til gengæld.
  Pølsevogns-slang:
  Pølsevognen:SkinkekutterTarmburRestaurant Fodkold Pølsemanden:SkinkekaptajnTarmpusherFætter Fars Rød pølse:KommunistKarl SteggerDød indianer Pølse i svøb:Henning i pressenningOtto Leisner i lædervestFinger med plaster Almindelig hotdog:Charter-brite med badevingerDød indianer i kanoEskimo i kajak Fransk hotdog:Skinkesøm i spændetrøjeSkaldet franskmand i soveposeDød rotte i morgenkåbe Drikkevarer:Congobajer – CocioGlaspik – Cola
  - Nogen synes måske, er jeg er meget ung og burde være i gang med en uddannelse, men jeg synes, at arbejdslivet passer meget bedre til mig, fortæller Nicoline.
  Som chef i pølsevognen er det Nicolines job at stå for alt lige fra indkøb til vagtplanlægning og så selvfølgelig at holde styr på favoritterne, når stamkunderne kommer ind.
  - Det er lidt sjovt, for stamkunderne skal jo helst bare kunne kigge på mig, og så skal jeg vide, hvad de skal have. Ikke spørge, men bare give dem det.
  
  Små friterede kugler af smeltet ost og chili
  Ud over at jonglere med ristede løg og syltede agurker har arbejdet i pølsevognen også været et møde med en helt ny kultur for Nicoline.
  Nicoline Hindbo, medejer af Axeltorvets Pølsevogn: "Mange synes jo, det er noget med dansk kultur med pølsevogne, for de har været her i over 100 år."
  - Mange synes jo, det er noget med dansk kultur med pølsevogne, for de har været her i over 100 år. Det er sådan noget danskerne godt kan lide, fortæller hun.
  Hun er efterhånden ved at lære den tradition at kende, der hviler over en god gammeldags pølsevogn, men hun har dog tilladt sig at ændre lidt på menukortet.
  Det betyder, at man nu kan bestille chili cheese tops, og de små friterede kugler af smeltet ost og chili er hurtigt blevet populære blandt kunderne. Nicoline er dog godt klar over, at man ikke bare kan ændre uhæmmet på maden i en pølsevogn.
  - Det er lidt svært, for det skal jo helst være, som det plejer for kunderne. Så vi har ikke lavet det gamle om, men vi har tilføjet noget mere, så der er større udvalg. Vi beholder alt det, som en pølsevogn skal have, fortæller Nicoline.
  